Document ID: /fineweb-2-swissfilter-quality_10-filterrobots/filtered/01798.jsonl.gz/123

Will d Fasnacht so frieh isch, het natürlich au s Offizielle wieder sehr frieh im Jänner stattgfunde. Vom 11.-13.01 hänn sich die muetige Fasnächtler uf dr Bühni mitenander gmässe. Natürlich isch au d Spale wieder verträtte gsi.
Bi de Junge im Einzel hets dr Nerea Petretta vo de Binggis miteme wunderschöne Arabi uff dr undanggbari 7. Platz in dr Vorusscheidig glängt. Sie het somit dr Final bi ihrer erschte Teilnahm nur um ei Platz verbasst. Das isch e grossartigi Leischtig!!
Bi de Alte isch d Dominique Saladin in dämm Joor die einzig gsi, wo ellei uff d Bühni gstande isch. Fürs Final hets leidr nit ganz glänggt, abr au dr 9. Rang isch e super Resultat.
S isch e bitz ungwöhnt gsi, dass am Donnschtig nachem Einzel denn d Vorusscheidige vo de Grubbe stattgfunde hänn. Bi de Alte Tambuure Gruppe sinn dr Liam Berns und dr Nicola Langlotz vo dr JG zämme miteme Extärne ahträtte und hänn sich ufe 12. Blatz drummlet.
Bi de Alte Pfyffergrubbe isch d Spale zwei moll vrdrätte gsi. Dr „jüngere“ Grubbe mitem Pascal Sarti, dr Dominique Saladin, Florence Saner, Sandra Rudolf, Céline Saladin und Stephanie Hediger hets wie scho letscht Joor wäge eim Blatz nit ins Final glänggt und sie hänn sich miesse mitem 4. Blatz zfriide gäh. Besser ischs dr „ältere“ Grubbe gloffe. D Nicole Meyer-Lehner, Sarah Ziegler, dr Florian Stähli, Laurent Burdet, Niggi Zittel und Flavio Magliozzi hänn sich könne fürs Final qualifiziere.
Am Fritig isch denn zerscht d SoloDuo Konkurränz ufem Plan gstande. Au dört hets vyyli tolli Resultat gäh, au wenns dasjoor leider niemerem für ins Final glänggt het.
Dr Florian Stähli und dr Daniel Heutschi vo de JB Santihans hänn sich ufe 17 Blatz pfyffe und drummlet. Dr Olivier Boog isch zämme mitem Roman Zehnder vo de Muggedätscher ahdrätte und het dr 14. Blatz gsicheret. Mitem Christian Walk und em Patrick Meyer vo de Gääle Daggel isch e witers Duo mit Spalebeteiligung uff dr Bühni gstande. Für sie hets dr 12. Blatz gäh. D Dominique Saladin und dr Dominic Plattner vo de Naarebaschi hänn mitem 8. Blatz s Final nur knapp vrbasst, will die beschte 6 hänn am Samschtig nomoll dörfe ufdrätte. Ebefalls dr 8. Blatz im andere Saal hets fürs einzige komplette Spale-Duo gäh. Dr Florian Hediger und dr Pascal Sarti hänn nit nur dr Goschdympriis gwunne (wenns ein gäh hätt), sondern hänn au pfyfferisch und drummerlisch könne überzüüge. D Stephanie Hediger het zämme mitem Luca Müller vo de Basler Rolli s Final nur um ei Blatz verpasst und hänn sich könne über dr 7. Rang freue.
Zum Schluss isch no die „jüngeri“ Pfyffergrubbe zämme mit em Florian Hediger, Sascha Herzog und em Manuel Martinelli (Männli) in dr Gmischte Konkurränz ahdrätte. Bi dr Finalbekanntgoob ischs denn richtig luut worde, wo tatsächlich ihri Startnummere ufgruefe worde isch. Au sie hänn am Samschtig nomoll dörfe „ein uuse loh“.
Am Samschtig isches denn sowyt gsi: D Pfyffergrubbe het miteme schöne Fritzli s Podescht knapp vrbasst und dr 4. Platz erreicht.
Die Gmischti het sich über dr 5. Blatz könne freue und das isch grossartig gsi. D Freud isch bsunders bim Männli und dr Florence gross gsi, will sie ihre allererschte Zinnbächer hänn dörfe mit heim näh!
Wieder ei moll meh ischs e ufregends und tolls Wucheänd gsi. An dere Stell härzliggi Gratulation allne wo mitgmacht hänn und vyyle Dangg allne treue Fäns, wo d Teilnähmer immer grossartig unterstütze.
Mir hoffe, dass es au näggscht Joor wieder einiges zum Juble und Schreie wird gäh und freue uns scho jetzt uf zahlrichi Spalemer uf dr Offizielle Bühni im 2019.
(Stephi)